ประชาชนให้ความสนใจเที่ยวชมซื้อสินค้าเกษตรโดยตรง ในตลาดเศรษฐกิจพอเพียง ผักริมรั้ว ครัวริมทุ่ง
บรรยากาศที่ตลาดเศรษฐกิจพอเพียง ภายใต้งาน ผักริมรั้ว ครัวริมทุ่ง จัดขึ้นระหว่างวันที่ 4–5 มิถุนายนนี้ ที่พิพิธภัณฑ์การเกษตรเฉลิมพระเกียรติฯ ปทุมธานี เพื่อเผยแพร่องค์ความรู้เกษตรเศรษฐกิจพอเพียง โดยชูประเด็นพืชผักพื้นบ้านที่เกิดตามริมรั้วและริมทุ่ง ให้เป็นที่รู้จักมากขึ้น และส่งเสริมให้บริโภคได้หลากหลาย โดยภายในงานได้รวบรวมผักพื้นบ้านกว่า 60 ชนิด ทั้งเป็นผักที่ตัดแต่งเป็นรั้ว ที่กินได้ ผักที่กินได้ทุกส่วน เช่น ผักหนาม ผักเม็ก ผักปอดนา ผักก้านจอง มะเขือพวง ถือว่าเป็นผักคู่ครัว คู่สำรับอาหารไทยส่วนที่เปิดโอกาสให้ประชาชนได้เรียนรู้ ได้สัมผัสกับพืชผักของจริงและเลือกซื้อสินค้าจากเกษตรอินทรีย์จากเกษตรกรโดยตรง หรืออาหารแปรรูป ในราคาย่อมเยาว์ สะอาดและปลอดภัย นอกจากนี้ในงานยังได้เปิดให้ประชาชนเข้าชมนิทรรศการมหัศจรรย์แห่งท้องทุ่ง ที่พิพิธภัณฑ์ในหลวงรักเรา สะท้อนวิถีชีวิตสังคมเกษตรไทยมาอย่างยาวนานเปิดให้ชมฟรีอีกด้วย ด้านหนึ่งในประชาชนที่กำลังเลือกซื้อสินค้าเกษตรอินทรีย์ กล่าวว่า การจัดงานครั้งนี้นับเป็นโอกาสที่ดีของเกษตรกร เป็นการกระจายรายได้ เกษตรกรมีช่องทางการตลาดและสินค้าที่มาจำหน่ายมีคุณภาพและปลอดสารพิษ คุ้มค่ากับราคานอกเหนือจากการขายพืชผักริมรั่วแล้ว ในงานยังมีการอบรมด้านการเกษตร โดยเปิดให้เรียนรู้ทั้งในรูปแบบ Onsite ภายใต้มาตรการป้องกันการแพร่ระบาดของโรคโควิด-19 และสามารถรับชมการถ่ายทอดสด ได้ทาง Youtube พิพิธภัณฑ์การเกษตรเฉลิมพระเกียรติฯ อาทิ หลักสูตรวิถีเกษตรรอบบ้านปลอดสารเคมี ,รอบบ้านสร้างสวนเกษตร ,หลักสูตรรู้จักผึ้ง รู้จักประโยชน์ เรียนรู้การแปรรูปกล้วย และทำพิซซ่าผักพื้นบ้าน โดยในงาน ยังคงคุมเข้มมาตรการป้องกันการแพร่ระบาดโควิด-19 อย่างเคร่งครัด